Atletët përballë garës sfilitëse prej 200 kilometrash në Kaliforni
Atletët që konkurojnë në këtë garë të vështirë nxiten nga motive dhe përvoja krejt të ndryshme
Çarlie Engle së shpejti do të ndeshet me një sfidë madhore. Ai dhe dhjetëra atletë të tjerë nga e gjithë bota kanë ardhur këtu për të marrë pjesë në garën “Badwater”. Këta atletë u zgjodhën si kandidatë për të duruar garën dërrmuese prej 200 kilometrash në temperatura deri në 55 gradë celcius. Çarlie për dhjetë vjet pat qenë nën varësinë e kokainës dhe dukej se ky ves po e çonte në shkatërrim, por e kapërceu problemin kur zhvilloi varësinë ndaj një vesi tjetër, këtë herë më të shëndetshëm, vrapimit. 46-vjeçari Çarli thotë se që të përballosh një sfidë si gara “Badwater” duhet të kesh një farë moshe, që të kesh kaluar edhe vuajtje. Nickademus Hollon nuk ka një të kaluar problematike. Megjithatë, atleti 19-vjeçar ka arsyet e tij që e shtynë drejt kësaj aventure sfilitëse. Ai është atleti më i ri që hynë në këtë garë. Në fillim, pak veta kishin besim se ai do ta përfundonte garën, dhe shumë më pak besonin se ai do ta përballonte fizikisht dhe emocionalisht për të qenë ndër konkurentët më të fortë. Në përgatitje për këtë garë, Niku e bëri dy herë me vrap të gjithë distancën. Megjithëse kjo përgatitje të garanton pjesëmarrjen, nuk të garanton dot se do të arrish vijën e finishit. Shumë faktorë mund të bëhen pengesë. Problemet e stomakut dhe flluskat në këmbë janë të zakonshme në këtë garë. Charli kishte disa herë të vjella gjatë gjysmës së parë të garës dhe vetëm brenda pak orësh ra në peshë afro 5 kilogramë. Ndryshe nga ai, Niku realizoi një fillim të shpejtë, por pas 140 kilometrash e ngadalësoi ndjeshëm ritmin. Përse e torturojnë veten në këtë formë këta individë? Çarli thotë se dhimbja për të është metaforë e jetës, pasi i kujton atij sa ka përparuar për të kapërcyer varësinë tek kokaina dhe për të arritur këtu. Çarli nuk arriti të dilte i pari, por shkurtoi kohën e tij në këtë garë, edhe kjo një sukses i madh për këdo që mendon se varësia tek droga është e pakapërcyeshme. Tani 46-vjeçari Çarli po përgatitet për garën e ardhshme dhe nuk ka dhënë shenja se do të heqë dorë nga atletika.